Pentsik puhkus
Selle suve salapäraseim film! On 1910. aasta suvi. Kummalistel asjaoludel kaovad Atlandi ookeani liivastel randadel jäljetult mitmed turistid. Kõik märgid viitavad, et sellega võib olla seotud vaikses lahesopis rannakarpide püüdmisega tegelev Brefortide perekond. Läheduses olevas häärberis suvitab aga väikekodanlik Van Pethegemide perekond, kellest kõik peale kauni Billie tunduvad olevat tugeva psüühilise häirega. Brefortid ja Van Pethegemid on omavahel ilmselgelt vaenujalal, vaid Ma Loute ja vallatu Billie vahel on tärkamas omapärane armulugu. Asja muudab keeruliseks see, et Brefortid on üksikuid suvitajaid jahtivad kannibalid, Pethegemid aga lihtsalt lausidioodid! Oma osa lisavad sellesse kaosesse juhmid politseiinspektorid Machin ja Malfoy, kes püüavad välja selgitada inimeste salapärase kadumise põhjust. Bruno Dumonti pöörane komöödia on romantikat täis detektiivilugu, millele lisavad tooni kannibalid ja vargad. Tegemist on selle suve kõige mustema komöödiaga! «Pentsik puhkus» Eesti kinodes alates 1. juulist.